Раян Госьлінг

**Ра́ян Томас Госьлінг** (; нарадзіўся 12 лістапада 1980 году) — канадзкі актор і музыка. Намінант на прэмію «Оскар» і ляўрэат шматлікіх іншых прэстыжных кінапрэміяў. Госьлінг мае ўласны рок-гурт Dead Man's Bones, зь якім час ад час праводзіць турнэ. Удзельнік розных дабрачынных акцыяў, падароднічаў у Чад, Уганду і Конга з мэтай прыцягненьня ўвагі да лякальных канфліктаў дзеля іхнага вырашэньня. Жанаты з акторкай Эвай Мэндэс, разам зь якой гадуе двух дачок.

## Біяграфія
Нарадзіўся ў канадзкім Лёндане, аднак праз бацькаву працу сям’я часьцяком пераязджала з гораду ў горад Канады. Паводле паходжаньня мае француска-канадзкія карані, а таксама нямецкае, ангельскае, шатляндзкае і ірляндзкае паходжаньне. Гадаваўся ў сям’і мармонаў, што, паводле словаў Госьлінга, вельмі паўплывала на яго ў дзяцінстве. Ягоныя бацькі разышліся, калі хлопцу было толькі 13 гадоў, і ён разам са старэйшай сястрой Мэндзі застаўся з маці.

Распачаў сваю кар’еру яшчэ ў дзяцінстве, калі браў удзел у тэлешоў Дыснэй *«[[Клюб Мікі Маўса]]»* (1993—1995). Аднак у перадачы Раян зьяўляўся ня вельмі часта праз тое, што лічыўся меней таленавітым за астатніх дзяцей. Тым ня менш, Госьлінг цёпла ўспамінае тыя часы, дзе ён, акрамя таго, пасябраваў зь іншым удзельнікам шоў Джастынам Тымбэрлэйкам, зь якім сябруе і па сёньня. Потым выступаў у іншых сямейных забаўляльных перадачах, у тым ліку *«[[Ці баіцеся вы цемры?]]»* (1995) і *«[[Мурашкі (тэлесэрыял)|Мурашкі]]»* (1996). Першая галоўная роля ў кіно адбылася ў 2001 годзе, калі Госьлінг выканаў ролю габрэйскага нэанацыста ў фільме *«[[Вернік (фільм)|Вернік]]»*. У наступныя некалькі гадоў зьняўся ў іншых незалежных фільмах, як то *«[[Злучаныя Штаты Лэланду]]»* (2003).

Шырокае прызнаньне актор атрымаў у 2004 годзе, калі выканаў вядучую ролю ў камэрцыйна пасьпяховым рамантычным фільме *«[[Дзёньнік памяці (фільм)|Дзёньнік памяці]]»*. За ролю настаўніка, залежнага ад наркотыкаў, у фільме *«[[Палова Нэлсана]]»* (2006) ён быў намінаваны на прэмію «Оскар» за найлепшую мужчынскую ролю, а затым сыграў сацыяльна неадаптаванага самотніка ў кінстужцы *«[[Ларс і сапраўдная дзяўчына]]»* (2007). Пасьля кароткага перапынку Госьлінг зняўся ў сямейнай драме *«[[Сумная валянтынка]]»* (2010). У 2011 годзе Госьлінг зьняўся адразу ў трох фільмах, як то ў рамантычнай камэдыі *«[[Гэтае бязглуздае каханьне]]»*, палітычнай драме *«[[Сьцеражыся, Цэзар]]»* і прыгодніцкай драме *«[[Драйва (фільм, 2011)|Драйва]]*», якія мелі камэрцыйны посьпех і спрыялі далейшаму прасоўваньню кар’еры канадзкага актора. Госьлінг сыграў галоўную ролю ў фільме *«[[Вялікі продаж без пакрыцьця]]»* (2015) і рамантычным м’юзыкле *«[[Ла-Ла Лэнд]]»* (2016), апошні зь якіх прынёс яму прэмію «Залаты Глёбус» за найлепшую мужчынскую ролю. Ужо на наступны год актор выканаў галоўную ролю ў пасьпяховым навукова-фантастычным фільме *«[[Бягун па лязе 2049]]»*, які ёсьць працягам клясычнага фільму Рыдлі Скота *«[[Бягун па лязе]]»* 1982 году. У далейшым актор зноўку зьявіўся ў фільме Дэм’ена Шазэла, рэжысэрам фільму «Ля-Ля Лэнд», але гэтым разам у біяграфічнай карціне *«[[Першы чалавек (фільм, 2018)|Першы чалавек]]»* (2018), дзе Госьлінг выканаў ролю Ніла Армстранга. Фільм быў цёпла сустрэты публікай і крытыкамі.

## Крыніцы

## Вонкавыя спасылкі
* 

Катэгорыя:Канадзкія акторы
Катэгорыя:Канадзкія музыкі